Rapperen optræder 25. august ved den uofficielle åbning i Byparken mellem Rådhuset og Musikhuset. Der vil være plads til 10.000 publikummer.

Annonce

Den 37-årige Liam O'Connor - bedre kendt som L.O.C. står i år for den uofficielle åbning af Aarhus Festuge.

Det sker, når han 25. august optræder i Byparken mellem Rådhuset og Musikhuset. Der vil være plads til op imod 10.000 publikummer.

Dermed vender den kendte rapper tilbage til byen, hvor karrieren begyndte for over 20 år siden.

Annonce

»Tak Gud for festugen!«

L.O.C. siger selv i en pressemeddelelse om udsigten til koncerten:

»Som århusianer findes der meget få ting i verden federe end at spille i Festugen. Det skulle da lige være at åbne den.«

»Aarhus Festuge har altid betydet meget for mig - endda selv før jeg blev født. For da min far landede fra Irland for at arbejde i Aarhus i 70'erne, var det midt i Festugen, hvilket fik ham til at tro, at Aarhus var pakket med festlige mennesker hver eneste dag. Så han blev hængende og heldigvis længe nok til at få mig. Så tak Gud for Festugen!«

Annonce

Eneste chance i Aarhus

Koncerten er den eneste mulighed for at opleve L.O.C. på scenen denne sommer, efter han har holdt pause i over et år.

Aarhus Festuges direktør, Rikke Øxner, er temmelig begejstret for, at han skal åbne festugen:

»Allerede sidste år, da jeg stod under åben himmel og nød Tina Dickow indtage sin hjemby, tænkte jeg: Næste år skal det være Liam, det ville være det vildeste.«

»Jeg har før oplevet magien og den storhed, han indtager en scene med, når der står tusindevis af forventningsfulde publikummer. Jeg får allerede kuldegysninger ved tanken og glæder mig meget«.

Annonce

Farvel til drukturene

L.O.C. indledte sin karriere i postdistriktet 8210, der sidenhen blev synonym med århusiansk hiphop.

Siden har han turneret flittigt; udskiftet et storskrydende og drukglad image med et mere afdæmpet og reflekterende samt blandt andet udgivet albummet »Prestige, Paranoia, Persona Vol. 1«, der slog rekorden for det mest downloadede album i dansk musikhistorie.

Som opvarmning til koncerten i Byparken optræder duoen Spitzenklasse med hårdtpumpet elektroniske hiphop.